
	Argumentai:
Vadovaujantis Alkoholio kontrolės įstatymo 18 straipsnio 4 dalies 1 punktu, bendrovė ,,Lietuviškas midus“ negali prekiauti pilstomu silpnu midumi masiniuose renginiuose ir mugėse, nors kitų tai pačiai atitinkamos prekės rinkai priklausančių gaminių gamintojai ir pardavėjai, t.y. alaus, alaus mišinių su nealkoholiniais gėrimais ir natūralios fermentacijos sidro, kurio tūrinė etilo alkoholio koncentracija neviršija 7,5 procentų, savo produkcija masiniuose renginiuose ir mugėse prekiauti gali. Atkreiptinas dėmesys, kad toks toje pačioje prekės rinkoje veikiančių ūkio subjektų veiklai keliamų reikalavimų diferencijavimas nepateisinamas jokiu viešąjį interesą atitinkančiu tikslu. Aptartos tam tikriems ūkio subjektams teisės aktais suteikiamos privilegijos (švelnesni reikalavimai) suteikia galimybę padidinti gaminamos produkcijos prieinamumą vartotojams, nededant tam didesnių finansinių ir administracinių resursų. Tai pačiai atitinkamai rinkai priklausantiems ūkio subjektams nevienodų sąlygų (reikalavimų) nustatymas sudaro pakankamą pagrindą konstatuoti, kad vieni ūkio subjektai yra privilegijuojami, o kiti diskriminuojami vieni kitų ūkio subjektų atžvilgiu. Atsižvelgiant į tai, darytina išvada, kad aptartos Alkoholio kontrolės įstatymo normos diskriminuoja atskirus tai pačiai atitinkamos prekės rinkai priklausančius ūkio subjektus, dėl ko atsiranda konkurencijos sąlygų skirtumas atitinkamoje rinkoje konkuruojantiems ūkio subjektams.
	
Pasiūlymas:

9. Pakeisti 18 straipsnio 4 dalies 1 punktą ir jį išdėstyti taip:
„1) pilstomus alkoholinius gėrimus. Šis draudimas netaikomas alkoholiniams gėrimams, parduodamiems stacionariosiose viešojo maitinimo vietose, stacionariuose pastatuose vykstančiose parodose ir mugėse, tarptautinio susisiekimo traukiniuose, siaurojo geležinkelio traukiniuose ir laivuose, kuriuose yra atskirai įrengtos viešojo maitinimo vietos, orlaiviuose, vežančiuose keleivius tarptautiniais maršrutais, alkoholiniams gėrimams (kurių tūrinė etilo alkoholio koncentracija neviršija 22 procentų), parduodamiems nestacionariosiose viešojo maitinimo vietose savivaldybės tarybos nustatyto kurortinio, poilsio ir turizmo sezono laikotarpiu, taip pat pilstomiems alui, alaus mišiniams su nealkoholiniais gėrimais ir natūralios fermentacijos sidrui, parduodamiems firminėse alkoholinių gėrimų gamybos įmonių parduotuvėse, pilstomiems alui, alaus mišiniams su nealkoholiniais gėrimais, natūralios fermentacijos silpnam midui ir natūralios fermentacijos sidrui (kurių tūrinė etilo alkoholio koncentracija neviršija 7,5 procento), parduodamiems parodose, mugėse ir masiniuose renginiuose, į kuriuos patekimas yra mokamas ir ribojamas, mugių ir masinių renginių, į kuriuos patekimas yra nemokamas ir nėra ribojamas, zonose, į kurias patekimas yra ribojamas ir kuriose mugės ar renginio organizatorius užtikrina, kad į šias zonas nepatektų asmenys, jaunesni kaip 20 metų;“.

	Argumentai:
Argumentai išdėstyti prie 1 pasiūlymo.
	
Pasiūlymas:


10. Pakeisti 18 straipsnio 4 dalies 1 punktą ir jį išdėstyti taip:
„1) pilstomus alkoholinius gėrimus. Šis draudimas netaikomas alkoholiniams gėrimams, parduodamiems stacionariosiose viešojo maitinimo vietose, stacionariuose pastatuose vykstančiose parodose ir mugėse, tarptautinio susisiekimo traukiniuose, siaurojo geležinkelio traukiniuose ir laivuose, kuriuose yra atskirai įrengtos viešojo maitinimo vietos, orlaiviuose, vežančiuose keleivius tarptautiniais maršrutais, taip pat pilstomiems alui, alaus mišiniams su nealkoholiniais gėrimais, natūralios fermentacijos silpnam midui ir natūralios fermentacijos sidrui, parduodamiems firminėse alkoholinių gėrimų gamybos įmonių parduotuvėse, pilstomiems alui, alaus mišiniams su nealkoholiniais gėrimais ir natūralios fermentacijos sidrui (kurių tūrinė etilo alkoholio koncentracija neviršija 7,5 procento), parduodamiems parodose, mugėse ir masiniuose renginiuose, į kuriuos patekimas yra mokamas ir ribojamas,  mugių ir masinių renginių, į kuriuos patekimas yra nemokamas ir nėra ribojamas, zonose, į kurias patekimas yra ribojamas ir kuriose mugės ar renginio organizatorius užtikrina, kad į šias zonas nepatektų asmenys, jaunesni kaip 20 metų;“.

